Deskundige advies oor hoe om die grootste voordeel uit 'n repokoersverlaging te trek - Jou Geld | Solidariteit WêreldJou Geld | Solidariteit Wêreld
Tuis › Artikels › Deskundige advies oor hoe om die grootste voordeel uit 'n repokoersverlaging te trek
Op 18 Junie het die Suid-Afrikaanse Reserwebank die eerste keer sedert Maart 2018 rentekoerse verlaag deur die koers met 25 basispunte tot 6,5% te verlaag. Hierdie verlaging het gemaak dat banke hul prima uitleenkoers van 10,25% na 10% verlaag het.
"Die repokoers is die koers waarteen banke geld van die Reserwebank kan leen," verduidelik Clive Eggers, beleggingshoof by GTC. "Hoekom is dit van belang? Omdat dit op die lang duur 'n impak het op die rentekoers wat banke mense vra wat wil geld leen."
Enige skuld behoort voordeel te trek uit 'n rentekoersverlaging, met 'n vaste rentekoers as die enigste uitsondering.
Deur die rentekoers te verlaag, verlaag die Reserwebank inderwaarheid die koste van geleende geld, vervolg Eggers.
Versover dit die gewone man raak, laat dit hom kop bo water hou as dit by die betaling van sy skuld kom, voeg Eggers by. Hy waarsku egter teen die aangaan van onnodige skuld of die inkorting van maandelikse paaiemente.
Gareth Collier, 'n direkteur en aandeelhouer by Crue Invest (Edms.) Bpk stem saam.
"Terwyl die rentekoersverlaging laer maandelikse huislening- en voertuigterugbetalings vir Suid-Afrikaanse verbruikers tot gevolg sal hê, bied dit ook 'n uitstekende geleentheid vir verbruikers om hulself gouer uit die skuld te kry deur hul maandelikse terugbetalings te los soos dit is."
Collier moedig verbruikers aan om voordeel uit die koersverlaging te trek deur hul huislening- en voertuigterugbetalings onverander te laat.
"Deur die versoeking te weerstaan om jou maandelikse terugbetalings te verlaag, sal jy die vrugte pluk daarvan om jou skuld gouer af te betaal en in staat te wees om die bykomende kontantvloei na die opbou van volhoubare welvaart te kanaliseer," voeg Collier by.
Kyk of jou huislening 'n toegangfasiliteit het. Deur 'n toegangfasiliteit bly alle bykomende bydraes tot jou huislening toeganklik in die rekening en dit kan gebruik word as noodfondse in die toekoms nodig word.
"Hoewel 'n toegangsverband een van die beste plekke is om jou spaargeld te hou, kan dit nogal moeilik wees om jou daartoe te verbind," waarsku Collier. "Dit is omdat ons, wanneer ons spaar, verwag om te sien hoe ons randbalans groei na gelang ons elke maand rente verdien. As jy egter in 'n toegangsfasiliteit spaar, kom die groei van jou geld uit die rente wat jy nie op jou leningsrekening betaal nie."
Jy sal met ander woorde in 'n beter finansiële posisie wees deur nie 10% op jou huislening te betaal nie as om ongeveer 7% rente in 'n spaarrekening te verdien.
Spaar is gewoontevormend en die rentekoersverlaging bied aan alle verbruikers 'n uitstekende geleentheid om gedissiplineerde spaargewoontes te vestig.